b"\n_START_ARTICLE_\nChiara Gambacorta\n_START_SECTION_\nBiografia\n_START_PARAGRAPH_\nNasqu\xc3\xa9 al si de la fam\xc3\xadlia Gambacorti o Gambacorta, important fam\xc3\xadlia mercantil de la Toscana, alguns membres dels quals havien estat senyors de Pisa; el seu pare,, Pietro Gambacorta, havia estat expulsat de Pisa i Chiara nasqu\xc3\xa9 probablement a Flor\xc3\xa8ncia en 1362. Anomenada per tothom Tora, deuria estar batejada amb el nom de Teodora o Vittoria. En 1369, i potser abans, la fam\xc3\xadlia ja era a Pisa; el seu pare project\xc3\xa0 que la filla fes un matrimoni que afavor\xc3\xads la posici\xc3\xb3 financera i pol\xc3\xadtica familiars, i Tora es cas\xc3\xa0, nom\xc3\xa9s amb dotze anys, amb Simone Massa. Tres anys despr\xc3\xa9s, Simone mor i la jove v\xc3\xaddua refusa un nou matrimoni._NEWLINE_Seguint l'exemple i el consell de Caterina de Siena, a qui havia conegut en 1375 a Pisa, vol fer-se religiosa. Se'n conserven cartes de Santa Caterina a Tora que l'animen a dedicar-se a la preg\xc3\xa0ria i la lectura pietosa, com tamb\xc3\xa9 als treballs manuals per ocupar el temps de lleure.. Tora decideix de retirar-se a un monestir de clarisses, sense ingressar a l'orde encara. La seva fam\xc3\xadlia, per\xc3\xb2, s'hi oposa i els seus germans la forcen a deixar el monestir i la tanquen a casa durants mesos. Finalment, la fam\xc3\xadlia es resigna i Tora ingressa al monestir de monges dominiques de Santa Croce, on Tora fa els vots i pren el nom de Sor Clara. _NEWLINE_Quan Gregori XI deixa Aviny\xc3\xb3 i torna a Roma, el gener de 1377, Pietro Gambacorta l'acull a casa seva, amb Caterina de Siena que l'acompanya, al seu pas per Livorno. Novament senyor de Pisa, Pietro fa construir un monestir a Pisa, dedicat a Sant Dom\xc3\xa8nec de Guzm\xc3\xa1n, per a la seva filla, i crida Caterina de Siena perqu\xc3\xa8 torni a visitar Pisa; la santa sienesa, malalta, no pot acceptar i li escriu una carta d'agra\xc3\xafment, on insta a Pietro Gambacorta a corregir el seu estil de vida i \xc3\xa9sser millor cristi\xc3\xa0._NEWLINE_Mentrestant, Clara esdev\xc3\xa9 abadessa del convent i converteix la comunitat en un centre actiu de difusi\xc3\xb3 de la reforma observant de l'orde. En 1392, una revolta a Pisa, amb el suport dels Visconti de Mil\xc3\xa0, derroca Gambacorta del poder i Giacomo Appiano mata Pietro i els seus fills Benedetto i Lorenzo. Aquest, perseguit pels seus enemics, va cercar refugi al convent de San Domenico, per\xc3\xb2 acceptar-lo hagu\xc3\xa9s trencat la clausura estricta i Clara, com a abadessa, pos\xc3\xa0 per davant el seu deure i el b\xc3\xa9 da la comunitat; en no deixar que entr\xc3\xa9s, el seu germ\xc3\xa0 fou mort pels enemics que arribaren. _NEWLINE_L'her\xc3\xa8ncia del seu pare li serveix perqu\xc3\xa8 el convent esdevingui un centre d'acolliment per a pobres i necessitats. Poc despr\xc3\xa9s, Clara cau greument malalta i est\xc3\xa0 a punt de morir: deman\xc3\xa0 llavors que l'assass\xc3\xad dels seus parents li envi\xc3\xa9s un plat de la seva taula. L'esposa d'Appiano envi\xc3\xa0 llavors al convent un cistell de pa i fruita, i en menjar-ne el pa, Clara es recuper\xc3\xa0 de la malaltia, simbolitzant aix\xc3\xad el seu perd\xc3\xb3 envers l'assass\xc3\xad, com tamb\xc3\xa9 havia fet el seu germ\xc3\xa0, tamb\xc3\xa9 religi\xc3\xb3s, Pietro Gambacorta. No gaire m\xc3\xa9s tard, Appiano fou derrocat i mort, i la seva v\xc3\xaddua i filles, perseguides, foren acollides per Clara al convent, sense cap senyal de ranc\xc3\xbania per part de la monja._NEWLINE_La seva virtut i el lliurament envers el pro\xc3\xafsme feren que fos tinguda per una santa en vida. Quan mor\xc3\xad, en 1420, el cor de monges cant\xc3\xa0 el Gloria en comptes del Requiem. _NEWLINE_Sebollida al monestir de San Domenico, comen\xc3\xa7\xc3\xa0 a \xc3\xa9sser venerada. En 1830, Pius VIII en confirm\xc3\xa0 el culte tradicional com a beata."